BCH วิ่ง 3% โบรกชี้กำไร Q1 โต 6 เท่าตัว แตะ 2.40 พันลบ. อัพเป้าใหม่ 24.20 บ.
BCH วิ่ง 3% โบรกชี้กำไรไตรมาส 1/65 แตะ 2.4 พันลบ. โต 626% จากงวดเดียวกันของปีก่อน รับอานิสงค์บริการโควิด-19 และการกลับมาใช้บริการของลูกค้าทั่วไปทั้งกลุ่มเงินสดและประกันสังคม อัพเป้าใหม่ 24.20 บ.
BCH วิ่ง 3% โบรกชี้กำไรไตรมาส 1/65 แตะ 2.4 พันลบ. โต 626% จากงวดเดียวกันของปีก่อน รับอานิสงค์บริการโควิด-19 และการกลับมาใช้บริการของลูกค้าทั่วไปทั้งกลุ่มเงินสดและประกันสังคม อัพเป้าใหม่ 24.20 บ.
18 เม.ย. 2565

ผู้สื่อข่าวรายงานว่าวันนี้ (18 เม.ย. 2565) ราคาหุ้น บริษัท บางกอก เชน ฮอสปิทอล จำกัด (มหาชน) หรือ BCH ณ เวลา 14: 58 น. อยู่ที่ระดับ 22.80 บาท เพิ่มขึ้น 0.60 บาท หรือ 2.70% โดยทำจุดสูงสุดที่ 23.10 บาท และทำจุดต่ำสุดที่ 22.40 บาท ด้วยมูลค่าการซื้อขาย 664.32 ล้านบาท
บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (18 เม.ย.65) ประเมินต่อหุ้น BCH ว่า แนวโน้มไตรมาส 1/2565 คาดกำไรสุทธิอยู่ที่ 2,350 ล้านบาท เพิ่มขึ้น 626% เมื่อเทียบกับงวดเดียวกันของปีก่อน แต่ลดลง 5% จากไตรมาสก่อนหน้า
โดยการเติบโตสูงจากงวดเดียวกันของปีก่อน จากลูกค้าทั่วไปกลับมาใช้บริการต่อเนื่องและการให้บริการเกี่ยวกับ COVID คาดมีสัดส่วนรายได้ 52% ของรายได้ไตรมาส 1/2565 ขณะที่ในไตรมาส 1/2564 อยู่ที่ 16% และไตรมาส 4/2564 อยู่ที่ 59% ประกอบกับประเมิน Gross margin ไว้ที่ 51.5% ดีขึ้นจากไตรมาส 1/2564 จากการให้บริการเกี่ยวกับ COVID และการกลับมาใช้บริการของลูกค้าทั่วไป ทำให้มีผลบวก Economy of scale
ดังนั้นทางฝ่ายวิจัยจึงเพิ่มกำไรสุทธิในปี 2565 เป็น 4,770 ล้านบาท เพิ่มขึ้น 186% จากเดิมที่ประเมินไว้ 1,670 ล้านบาท และในปี 2566 เป็น 1,685 ล้านบาท เพิ่มขึ้น 3% จากเดิมประเมินไว้ 1,628 ล้านบาท ตามลำดับ ทั้งนี้โดยปี 2565 ปรับกำไรสุทธิขึ้นจากการปรับสมมติฐานรายได้เพิ่มขึ้น 30% สะท้อนการรวมรายได้เกี่ยวกับ COVID ประเมินว่ามีสัดส่วนรายได้ราวประมาณ 28% ของรายได้ปี 2565 ส่วนในปี 2566 ปรับกำไรสุทธิขึ้นเล็กน้อย เนื่องจากประเมินว่ากลุ่มลูกค้าทั่วไปเติบโตได้ดีจากมีเครือข่าย โรงพยาบาลใหม่ 3 แห่ง
โดยทางฝ่ายวิจัยประเมินราคาเป้าหมายใหม่อยู่ที่ 24.20 บาท (เดิมอยู่ที่ 23.50 บาท) และปรับคำแนะนำเป็น Neutral เนื่องจากฐานกำไรสุทธิช่วง COVID ในปี 2564-2565 ที่สูงกว่าปกติทำให้ประเมินว่า BCH ต้องใช้เวลา 2 ปี เพื่อปรับฐานกำไรกลับมาเติบโตได้ในปี 2567
ขณะที่ราคาหุ้นซื้อขาย PE ปี 2566 อยู่ที่ 33 เท่า โดยมองว่าตอบรับทิศทางกำไรสุทธิลดลงในปี2565-2566 จากการเข้าสู่โรคประจำถิ่น (COVID Endemic) ระยะสั้นยังมองว่า BCH อาจได้อานิสงส์จากสถานการณ์ COVID หลังสงกรานต์ที่มีความไม่แน่นอนจากยอดผู้ป่วยใหม่